Sebenego la xe na zità de la Croazia, catada in Dalmazia. La ga 46 372 abitanti e la xe el caologo e la zità più popolada de la region de Sebenego e Tenin. La zità la se cata sul sboco sul del fiume Cherca, che el crea un porto e canal natural longo 2,5 km. La zità la xe partignuda al'Ungaria fin al 1322 quando che la xe divignuda parte de la Repùblica de Venezia fin al 1797, fora che par el breve ténpo intrà el 1358 e'l 1412 durante el qual la xe ritornada ungarese. Intrada a far parte del'Inpero austrìaco a sèguito del tratà de Canpofòrmido inte el 1797, ghe xe restada cavada a n'interuzion dovuda a la dominazion franzese soto Napoleon , fin a la fin del Prima Guera Mondial , quando che la xe passada al Regno dei Serbi, Croati e Sloveni . La popołasion de etnia italiana, in mazoranza ai prinzipi del XIX sècolo la xe calada par scalinasion, fin a divignir menoransa rispeto a quela croata, anca soto el stìmolo de le autorità austrìache che le temeva sai l'iredentismo italian. A la fin del XIX sècolo la popołasion italiana la jera squasi el 20% dei abitanti, almanco a quanto che i riporta i discusi censiménti austrìazi. La xe stada jugoslava e daspò croata, se no se consìdera na bréve interuzion in tei do ani 1941-1943 durante i quai la xe stada ciolta drénto dal'Italia . A Sebenego xe nassudo in tel 1802 el famoso scritor, crìtico e patriota italian Niccolò Tommaseo. La costruzion de la Catedral de San Giàcomo la xe scominziada in tel 1431, su un edifizio che ghe jera prima, e afidada a Giorgio Orsini. Edificada co piere che le vigniva da le ìzołe de Braza, Cùrzola, Arbe e Veja, la xe finida in tel 1536 da Niccolò Fiorentino. In torno a la catedral, fora le àbside, ghe cor un frizo scolpido co téste rafiguranti 71 abitanti de la zità, ai ténpi de la costruzion de la césa. Indrénto ghe xe na fonte batizimal tignuda da tre ànzoli disegnadi dal'Orsini e realizai da Andrea Alessi. In tel 2000 la catedral de San Giàcomo la xe stada mésa indrénto la lista dei patrimoni del'umanità del'UNESCO. Al lado de la catedral se cata la Loza granda, séde del conséjo comunal inte i ténpi de la dominazion veneziana, in orìzene costruido intrà el 1533 e'l 1546 da Michele Sammicheli, ma conpletaménte ritirà su fedelmente daspò la distruzion in tel 1943 daspò un bombardamento. La zità la xe dominada dai résti de la Forteza de San Michièl, su na colina a la qual se riva 'ndando su par la zità vecia.